Papersnake/gushiwen huggingface dataset:
长门怨
王中（明代）

昭阳歌吹入，独自泪双垂。
玉貌无如妾，君恩复在谁？凉风摇绣户，明月堕金闺。
愁绝无人见，流萤点翠幔
杂赋
陆游（宋代）

梦里曾作南柯守，少时元是东陵侯。
今朝半醉归草市，指点青帘上酒楼。
今年三月为孝贤皇后三周之辰以恭奉皇太后南巡届期弗获躬奠爰于孟春七日预行致祭流光瞬息触绪增悲感成长律
弘历（清代）

展义观民已练辰，慈舆行庆奉南巡。奠朝不与悲先奠，人日那堪忆故人。

预恐触怀灵輴旧，更当接礼翟衣新。青齐此去经由路，未拟思量早怆神。
晚登庾楼
孔武仲（宋代）

却从江汉望匡庐，湓口风波日愈疏。
满瓮尚留桑落酒，登盘今有武昌鱼。
斜阳柳色明碕岸，织月波光湿太虚。
鹦鹉洲前吊豪士，重将词赋为君书。
有警示训 其一
林希逸（宋代）

不比深山空谷翁，人间冤债日相逢。大须勤拂当台镜，莫道南宗笑北宗。
庄严寺海棠洞
王瑜（宋代）

千株相对复相重，袅娜繁枝夹路红。疑是当时锦步障，至是留得罩春风。
早春雪夜寄卢纶兼呈秘书元丞
李端（唐代）

闻君随谢朓，春夜宿前川。看竹云垂地，寻僧月满田。

熊寒方入树，鱼乐稍离船。独夜羁愁客，惟知惜故年。
车家行
孔武仲（宋代）

上坂车声迟，下坂车声快。
迟如鬼语相喧啾，快如如溪沙泻呜濑。
一车人十捧拥行，江南江北不计程。
青天白日有时住，无人止得车轮声。
晚来骤雨声濯濯，平晓郊原尽沟壑。
方悟车家进退难，不如田家四时乐。
重拟自赋一首呈德升尚书
綦崇礼（宋代）

旋葺幽居卜筑堂，归栖不负乞闲章。饮遭田父那辞醉，雨觅渔闲未觉忙。

汲汲功名徒竞逐，悠悠身世已兼忘。此心真可安江海，免使庄生笑重伤。
中宫诗二首 其二
成公绥（魏晋）

天地不独立，造化由阴阳。乾坤垂覆载，日月曜重光。

治国先家道，立教起闺房。二妃济有虞，三母隆周王。

涂山兴大禹，有莘佐成汤。齐晋霸诸侯，皆赖姬与姜。

关雎思贤妃，此言安可忘。
喜子仪弟由国博迁检讨
戴琏（明代）

四门经馆久离群，又喜除音到卯君。珠浦书回人尚远，紫宸朝罢曙初分。

西堂有梦生春草，上苑相思隔暮云。莫把青藜虚照夜，木天深处好论文。
鉴泉歌为邑令吴无求作
邹极（宋代）

鉴泉之窦山之麓，百年芜秽暗渟滀。吴侯天与仁智资，退食俯窥嗟不足。

试披沙滓凿为沼，深才数尺阔盈幅。迸流日夕不可穷，碎如珠玑莹如玉。

南邻野叟号逍遥，漱石枕泉真所欲。一来临视推不去，草草杯盘勉君速。

解衣款入凌阴坐，六月正午忘暑毒。涤烦沃渴汲复溢，长流清风去残酷。

此鉴不窥示养正，用明岂特须眉烛。巧非镕范净非磨，应物无心奸自伏。

宝奁青铜世所贵，凤舞龙盘耀人目。勿轻勺水当静观，能动天关翻地轴。

主人宝此方澄清，野叟挠之安敢渎。举觞随分拥叵罗，醉狂拟学鸳鸯浴。

世无秦法饮无禁，心动胆张惊且缩。可怜渫在百里间，四海王明俱受福。

显幽用舍姑置之，君颜渐淍吾发秃。相逢一顾一回笑，满酌为君歌此曲。
春雨 其二
徐玑（宋代）

柳著轻黄欲染衣，汀沙漠漠草菲菲。晓风吹断寒烟碧，无数鸳鸯溪上飞。
忆故人 其一
佚名（唐代）

别君彼此两平安，别后恓惶凡几般。虽然更寄新书去，忆时捻取旧诗看。
春景 其三 孤舟乱春华
刘辰翁（宋代）

晴日孤舟好，溪流带岸斜。浮游忘世虑，烂熳乱春华。

朝共渔穿港，暮随鸥宿沙。却知桃有路，惟见柳无涯。

蓑舞村村酒，罾歌处处花。群仙惊再见，留宿武陵家。
上马
晁补之（宋代）

上马笑属君，归期在十日。
来时草白芽，归时青郁郁。
来嗔马蹄急，归嗔马蹄缓。
人心自如此，马蹄终不变。
白云庵
许仲蔚（宋代）

云本山家物，庵茅相就居。竹扉閒自掩，烟冻冷无馀。

岭上来还去，风前卷复舒。禅僧却应笑，扰扰竟何如。
龟潭二首 其二
孙觌（宋代）

投老一无取，游空百不闻。莫参东阁吏，恐污北山文。

心定对止水，身闲卧白云。嗒然吾丧我，何意傲人群。
观物吟
邵雍（宋代）

利轻则义重，利重则义轻。
利不能胜义，自然多至诚。
义不能胜利，自然多忿争。
次韵陪驾观灯
王安石（宋代）

绣筤含风下玉除，宫商挟奏斐然殊。
福祥周室流为火，恩泽尧樽散在衢。
伏枕但能知广乐，挥毫何以报明珠。
愿留巾箧归田日，追咏公欢每自娱。
送李举之武博学宏词
苏籀（宋代）

稷下机梭纂奏篇，犀通木瘿炳彪然。
盛朝耆望门庭懿，咨匠宗师典据全。
掉鞅春闱贾余男，赏音盟主诧称妍。
峻登名第高酬擢，台阁容仪继武传。
送蒯员外东游旧治
徐铉（宋代）

百岁犹强健，知君即地仙。
孤飞下华表，太息问桑田。
故吏今谁在，高名昔共传。
伊余亦遗才，相送一潸然。
春思
徐祯卿（明代）

渺渺春江空落晖，旅人相顾欲沾衣。
楚王宫外千条柳，不遣飞花送客归。
游虎丘
林拱中（宋代）

我来一榻羡危亭，倦步支颐竹杖轻。
僧听钟声归寺急，鸦争林杖压枝鸣。
禅机击拨如锋起，尘袂驱除似水清。
风定夜虚声转寂，杯茶精舍一灯明。
奉酬中书李相公早朝于中书候传点，偶书所怀
武元衡（唐代）

寥落曙钟断，微明烟月沉。翠霞仙仗合，清漏掖垣深。

北极星遥拱，南山阙迥临。兰釭竟晓焰，琪树欲秋阴。

霄汉惭联步，貂蝉愧并簪。德容温比玉，王度式如金。

鱼水千年运，箫韶九奏音。代天惊度日，掷地喜开襟。

文武时方泰，唐虞道可寻。忝陪申及甫，清净奉尧心。
卧病（时在京都）
许浑（唐代）

寒窗灯尽月斜晖，佩马朝天独掩扉。清露已凋秦塞柳，

白云空长越山薇。病中送客难为别，梦里还家不当归。

惟有寄书书未得，卧闻燕雁向南飞。
次韵宋嗣宗梅花
喻良能（宋代）

野外江头一树垂，正当霜后腊前时。
清如弘景松临阁，韵似渊明菊映篱。
铁石广平曾作赋，风流水部亦哦诗。
却愁折向妆台下，莫遣佳人取次知。
采桑子
谢逸（宋代）

楚山削玉云中碧，影落沙汀。秋水澄凝。一抹江天雁字横。

金钱满地西风急，红蓼烟轻。帘外砧声。惊起青楼梦不成。
清晓踏雪送季武博
吴泳（宋代）

送客陵阳第一峰，临分莫遏顺帆风。
人行水驿梅花外，诗在昭亭雪界中。
破屋但留黄蘗老，高风难觅紫芝翁。
笋舆访别惊回首，无数寒鸦点碧空。
钱林一崟负谴赴京师
王恭（明代）

泽国噭春雁，风花送离筵。挥觞念行子，驱车发闽川。

秉笔事藩府，辞家已三千。何知公冶系，徒使尼父怜。

翘首白云冈，含悽鹡鸰篇。回林顾天属，远道同周旋。

白璧非不贵，精诚合其天。明当抵京邑，秦台镜高悬。

含恩沐春露，发兴归秋田。故里足禾黍，西崖好林泉。

选幽拂霞坐，寻云谒金仙。閒来结吟社，暂割寰中缘。
和三槐老师玉关人老诗四首 其四
何吾驺（明代）

枕戈久，铁头颅。筹虏能忘岁，忧边不问哀。马革何曾嫌白发，麒麟先为绘霜须。
路逢襄阳杨少府入城戏呈杨员外绾
杜甫（唐代）

寄语杨员外，山寒少茯苓。
归来稍暄暖，当为劚青冥。
翻动神仙窟，封题鸟兽形。
兼将老藤杖，扶汝醉初醒。
元鲁侍亲还以凡今之人莫如兄弟赋诗送之
邹浩（宋代）

秋风卷轻帷，似送东归帆。亲心为恻恻，谷马驰两衔。

吴江渺清冷，吴山郁巉岩。侍行不尔俱，官曹犹治凡。
读史
林希逸（宋代）

有人读史不读经，史在目前经杳冥。有人读经不读史，经有道腴史泥滓。

我云经史无异同，八窗八面俱玲珑。经为律兮史为案，古来已断与未断。

是贤是圣何世无，贤圣身全此身散。既息而消消又息，便是先天后天易。

何祸非福吉非凶，何成非毁始非终。西麟绝笔汉纪凤，晋马食曹江化龙。

千龄万载事不尽，总是禅机与道锋。乃知庞眉太史有眼目，一家自作新机轴。

至今史法有凭据，残书断纪收成束。拘儒足足笑杀人，白头苦向河汾续。
鹧鸪天 九月八日寄松京故旧
李齐贤（元代）

客里良辰屡已孤。菊花明日共谁娱。闭门暮色迷红草，＊枕秋谁度碧梧。三尺喙，数茎须。独吟诗句当歌呼。故园依旧龙山会，剩肯樽前说我
雁山出队上陈侍郎
释了惠（宋代）

尊者从空掷钵来，神通用尽却成獃。
看来不似维摩老，一默千门万户开。
举船子和尚覆船入水而逝颂
释德光（宋代）

蓦口一桡全杀活，点头三下鼻辽天。
至今千古风流在，谁道华亭覆却船。
清平乐·离肠宛转
元好问（金朝）

离肠宛转。瘦觉妆痕浅。飞去飞来双语燕。消息知郎近远。楼前小雨珊珊。海棠帘幕轻寒。杜宇一声春去，树头无数青山。
偶成寄曼叔
韩维（宋代）

红芳落尽鸭陂边，白首伤春倍惨然。
自愧闲官消永日，独吟佳句想当年。
早休诸吏眠斋馆，时引双童上舞筵。
闻说年来亦归兴，琳宫仙籍旧无员。
剑阁
溥畹（清代）

险绝惟双剑，迢遥一线通。水分巴字峡，山接汉王宫。

梯石来天上，穿云入地中。无知怜李特，漫欲守蚕丛。
韩协律相送精舍读书四韵奉寄呈陆补阙
朱庆馀（唐代）

白鹤西山别，更看上去船。遥知寻寺路，应念宿江烟。

到处无闲日，回期已隔年。何因陪夜坐，清论谏臣边。
古风送钱定国显道 其一
程俱（宋代）

登崖无坦蹊，下濑无平波。寻常即千里，奈此巇阻何。

朝跻青阳硖，暮入万牛涡。见之令人老，况乃身所过。

赖有万顷陂，洗我心烦痾。
觅佳山水迁居未能又力役不休
孙嵩（宋代）

微吟清啸有孤怀，历落嵚崎已大乖。
芳草何心知世事，闲云肆意绕天涯。
前时绝喜王官谷，此去聊堪阿里街。
一语作铭君记取，腾腾任运莫安排。
过阳罗洑
项安世（宋代）

阳罗洑外黄陂路，滠口湖边孝感河。
钲鼓已通南草市，腥膻欲感大江波。
家家户外无惊犬，日日辕门有凯歌。
端藉圣朝威德厚，亦烦诸将战功多。
虞美人 玉梳赠内子
姚燧（元代）

相辉瑜珥瑶钗凤。宝翼蜻蜓动。新妆又得水苍梳。人道秋风何新不琼踞。人无玉质容何害。玉德斯堪爱。尚惭犹未十分全。听取明年环佩戛?
题徐云闲故姬遗照 其一
王彦泓（明代）

未许丹青涴玉颜，天然标格小梅边。由来绝色多难老，为要情人尽可怜。
挽聂孺人
刘克庄（宋代）

已病犹蔬素，西归不复疑。
飞凫逾岭远，别鹤返乡迟。
箴史传贤女，巾褠付侍姬。
白头潘令在，应有悼亡诗。
予既到郡有诏仍修唐书寄局中诸僚
宋祁（宋代）

一章通奏领州麾，诏许残书得自随。
吾党成章真小子，官中了事是癡儿。
昏眸病入花争乱，倦首搔馀雪半垂。
所赖韦吴皆杰笔，刘生当见汗青期。
题周南斋书卷
孟栻（元代）

南市城边一草堂，图书左右百忧忘。屋偏宜夏风生画，花易逢忧地向阳。

不愿笙歌闻北里，为怜松竹锁西庄。自家意思何相似，庭草青青日渐长。
喜雪贻仲咸
王禹偁（宋代）

半冬无雪懒吟诗，薄暮纷纷喜可知。
衣上惹来看不足，竹边听处立多时。
光迷曙色侵窗早，片舞寒空到地迟。
今日使君吟望好，一车飞絮醉褰帷。
跋王顺伯所藏欧公集古録序真迹
杨万里（宋代）

遂初欣遇两诗伯，临川先生一禅客。
三人情好元不疏，秪是相逢逢不得。
渠有正观碑，侬有永和词。
真赝争到底，未说妍与媸。
珊瑚击得如粉碎，赵璧慱城翻手悔。
不似三家斗断碑，夜半战酣莫先退。
皇朝爱碑首欧阳，集古万卷六一堂。
玄珪漆玉堆墨宝，黟霜黑水涂缁裳。
临川无端汲古手，席卷欧家都奄有。
岣山科斗不要论，峄山野火不经焚。
尤家沉家喙如铁，未放临川第一勋。
不知临川何许得尤物，集古序篇出真笔。
遂初心妒口不言，君看跋语犹怅然。
次李参政所和五绝句韵因以为诗
魏了翁（宋代）

天如有定开平治，宁患无人安子思。
到出手时须卓卓，逢开口处莫期期。
宋公遗爱祠
张诩（明代）

懿哉宋公，德大有容。明明在公，耿耿于衷。民始茅茨，火灾是苦。

寔公教之，陶瓦筑堵。公之去矣，笑色日远。遗爱在人，千载弗谖。

生则君之，死则尸之。君之尸之，民之秉彝。
绝句二首寄绍堂求巧石
陆文圭（元代）

离根怪石起憎云，浅带春泥碧藓纹。
乞与诗人时醒酒，也胜豪夺任监军。
白茅洞
徐安国（宋代）

凿石成壶不记年，洞门如井忽升仙。轩然笞凤鞭鸾客，翻作醯鸡舞瓮天。
题项秀溪半华山房
陈鹤（明代）

溪上道人幽思长，堂开东郭引青阳。
日斜开户看山色，十里泉声半在床。
春日即事
俞桂（宋代）

春光满目是吴头，水碧琉璃拍岸流。
忆着去年桃叶渡，相思无限使人愁。
宿悟空寺赠僧
鲍溶（唐代）

劳者谣烛蛾，致身何营营。雪山本师在，心地如镜清。

往与本师别，人间买浮名。朝光畏不久，内火烧人情。

迷路喜未远，宿留化人城。前心宛如此，了了随静生。

维持薝卜花，却与前心行。
东山吟
韩淲（宋代）

谢安久不作，东山尚谁论。当年拥鼻吟，几为妻子昏。

抚筝挽其须，慷慨徒尔言。诸儿淝水功，折屐心已烦。

后来名字传，江左犹知尊。李白王介甫，二诗至今存。

吾行樟丘野，迤逦怀德村。有客理花草，开径于樊园。

云是爱閒者，衣冠安石孙。一见邀我留，取酒置盘飧。

世有斯人欤，岂受车马喧。悠哉扁榜佳，碑板见渊源。

因之重叹息，老语不敢吞。相与保初志，春秋燕鸡豚。
辛春二月十日偕桑子材丁一鹤游殳山
贝琼（元代）

野旷夫无际，山青雨乍晴。路从鳌背上，人踏凤毛行。

谡谡松风细，辉辉竹日明。浩歌犹未已，新曲和流莺。
千秋岁（别情）
李流谦（宋代）

玉林照坐。簌簌花微堕。春院静，烟扉锁。黛轻妆未试，红淡唇微破。清瘦也，算应都是风流过。

把盏对横枝，尚忆年时个。人不见，愁无那。绕林霜掠袂，嚼蕊香黏唾。清梦断，更随月色禁持我。
金陵杂兴二百首
苏泂（宋代）

等君日日在高台，吹尽杨花君不来。
归兴自浓身尚客，江南老却贺方回。
绝句
黄氏（明代）

才经赏月时，又度菊花期。
岁月东流水，人生远别离。
坦朗象眠
那天章（明代）

阜成景物色鲜妍，绿绕郊原芳草芊。尽怪池鲸逢雨动，还看石象隐云眠。

朗村澄澈千溪月，野树阴环万顷烟。自是此方濡德泽，三农在在乐腴田。
和姜季资
邓肃（宋代）

入手新诗夺化机，一天星斗夜无辉。
想君佳思真泉涌，索我强辞似箭飞。
平昔端为覆酱用，临时那得锦囊归。
不如且遗长须去，兀坐冥搜更下帷。
菩萨蛮 其二 落梅，伤纬青亡妹
张绉英（明代）

西风吹满空山雪。冰姿自是神仙格。小劫堕尘寰。相逢一晌闲。

花幡谁解护。悔煞当时误。倩影杳难寻。幽香空外沉。
宫词
胡仲弓（宋代）

深夜游宫玉漏迟，侵晨莺啭上林时。
无端蝶恋花心动，摇落东风第一枝。
内翰太中以某伏谒郡斋特赐长句谨和拜酬
吕南公（宋代）

寒人气象寒于冰，闻有嘉运无由乘。阳和吹嘘品汇生，燕谷冻由漠未惊。

年华四十盱畔城，惯处涸竭忘流盈。六张五角长合并，百虑一得嗟何曾。

鸣悲自昔起不平，苦调往往抽毫成。穷衰到处难得朋，坐使见笑苍蝇声。

心知俗誉不足荣，分死枯槁羞逢迎。由来极晦亦小明，不在壹郁居蛮荆。

翰林先生天下名，风裁如鉴初无情。偶然误许筳与楹，重言既出众懦兴。

譬彼卧蛰因雷醒，恩文抚接曲尽诚。更剡荐牍辨玖琼，匹夫有获万口称。

此世不复投清泠，正恐疏阔如樊英。
玉堂寓直晓起书事记直舍老兵语
范成大（宋代）

江湖垂钓手，天汉摛文堂。
魂清不得眠，室虚自生光。
晓纬澹天不，江涛隐胡床。
传呼九门开，奔走千官忙。
若若夸组绶，纷纷梦黄粱。
微闻铃下驺，窃议马上郎。
但计梦长短，宁论已行藏。
又闻湖南荆渚相次陷没
韦庄（唐代）

几时闻唱凯旋歌，处处屯兵未倒戈。天子只凭红旆壮，

将军空恃紫髯多。尸填汉水连荆阜，血染湘云接楚波。

莫问流离南越事，战馀空有旧山河。
十月九日陈诚之送菊花小诗奉答
周必大（宋代）

十月风霜动，篱边菊始黄。
从来司历过，失不闰重阳。
咏史四章 其三
刘慎荣（清代）

才奋博浪椎，旋纳先生履。即此未显时，其人可知矣。
与沈五官李提点饮酒席间作七首 其七
释道济（宋代）

昔我父娘作此态，生我这个臭皮袋。我心不比父娘心，我心除酒都不爱。
陪知县夜饮泛碧斋再用前韵
陈渊（宋代）

暑雨初收水拍浔，溪光南北影千岑。移舟为爱玻璃阔，放盏那知琥珀深。

缓带小风来水面，倚栏凉月转天心。酒酣更驻凌波袜，直待银河夜色沉。
从军行
刘希夷（唐代）

秋天风飒飒，群胡马行疾。严城昼不开，伏兵暗相失。

天子庙堂拜，将军凶门出。纷纷伊洛道，戎马几万匹。

军门压黄河，兵气冲白日。平生怀仗剑，慷慨即投笔。

南登汉月孤，北走代云密。近取韩彭计，早知孙吴术。

丈夫清万里，谁能扫一室。
游仙都
许及之（宋代）

我来古括经行熟，欲到仙都有底难。漫道蓬莱环弱水，始知方丈近三韩。

千山开阖神仙迥，一柱岧峣宇宙寒。信有真人足官府，不妨容我暂鞭鸾。
以青z3饭分送袭美鲁望因成一绝
张贲（唐代）

谁屑琼瑶事青z3，旧传名品出华阳。

应宜仙子胡麻拌，因送刘郎与阮郎。
过李山人居
仇远（元代）

数椽竹屋傍秋江，屋外疏篱隔柳樁。
客至旋分垂钓石，雨来自掩读书窗。
痴儿弄镜时翻背，小妇弹筝不识腔。
自古渔樵有遗逸，未应只说鹿门庞。
须菩提赞
释了惠（宋代）

道个希有世尊，不知口是祸门。
至今看经未了，立得拄杖生根。
春意
王令（宋代）

春空漠漠多愁容，春意冉冉随归鸿。
寒云飞高不肯雨，白日翳归何时风。
闲花野草各意态，浓烟弱柳相昏蒙。
北窗厌睡不知夜，起见海月如秋空。
提胡虑
邵定（宋代）

担胡虑，既不挂于寂静之邱墟，
又不浮之汗漫之江湖，又不持之骑龙雨八区，
胡为唤人挈之登酒垆。桀纣以烟莽其都，
李杜以风沙厥躯。前人醉倒后人扶，
万世一醉何年甦。矧今斗米抵斗珠，
方坊刊章禁私壶。杖头有金何处沽，
何况杖头金又无。我瓦盆，
三年枯，借姑胡虑复我姑。
请姑提取湘江水，去饮三闾楚大夫。
观慈乌反哺
何梦桂（宋代）

有鸟有鸟名慈乌，群儿哑哑争相呼。
羽毛甫集思反哺，为报父母恩劳劬。
民彝天理久沦斁，闻此肝胆为昭苏。
禽虫微物岂知义，乌性至孝由中孚。
枭獍雏成躯为裂，伯劳雏长肉已刳。
天地生物无不仁，何至善恶相悬殊。
禽中孝子尔乌是，世上逆子彼二雏。
父母爱子恩罔极，子心能似父母无。
人生谁实空桑出，为感物类长嗟吁。
嗟吁不足日云暮，老乌抱雏宿夜树。
五月二十四日宿永睦将口香积院僧轩东望甚远满山皆松桧声三首 其二
张嵲（宋代）

烟岚云树两微茫，迁客西来正望乡。若值秋风小摇落，祇应无奈九回肠。
次韵牟监簿斋宫
方岳（宋代）

蛮触追奔竞一豪，市朝酣战万灵鼍。
斋房只在秋山外，吟卷自随明月多。
问字人须烦谢绝，敲门僧亦莫谁何。
竹宫曾见神君否，且乞天瓢为挽河。
送纪载之备兵肃州
程可则（明代）

万古焉支路，迢迢欲上天。送君持汉节，吹角去防边。

问俗清西海，题诗赉酒泉。羌戎群下拜，不敢向居延。
题浔阳楼
白居易（唐代）

自此后诗，江州司马时作

常爱陶彭泽，文思何高玄。
又怪韦江州，诗情亦清闲。
今朝登此楼，有以知其然。
大江寒见底，匡山青倚天。
深夜湓浦月，平旦炉峰烟。
清辉与灵气，日夕供文篇。
我无二人才，孰为来其间？
因高偶成句，俯仰愧江山。
大雨呈同行诸公
张孝祥（宋代）

我船千斛初甚迟，上滩下滩风薄之。百夫撑挽才得过，水浅舟大行无期。

同来宾客笑钝滞，一叶自买如凫鹥。瞥波急桨乱藻荇，瞬息不见飙车驰。

忽然昨夜雷雨作，黑云颓山风卷壑。龙门春涨鱼鳖乱，牛渚宵明鬼神恶。

篷翻缆断泊不得，客只一身无处著。长年绝叫客惊起，一浪先掀半船水。

囊衣漂尽到巾屡，一夜奔忙沙石里。我时甘寝殊不觉，但怪飕飕风到耳。

起来呼酒自劳苦，水满凉生差可喜。乡来笑者今却悲，人生淹速那能知。

明朝转柁我船快，唤客同船莫嫌隘。
戏咏絮帽
范成大（宋代）

尖斜缁撮似兜鍪，紧护风寒暖白头。
不解兵前当箭凿，解令晓枕睡齁齁。
贵溪道中
刘黻（宋代）

自昔输忠多贾祸，逢人何敢说抨弹。
三杯村酒逐时醉，五里堠碑随处看。
行李无金童仆叹，深林有虎路涂难。
流行坎止吾儒事，但把胸中易自宽。
孔稚圭
徐钧（宋代）

草满门庭隐者家，却贪禄仕醉纷华。
北山不用讥猿鹤，亦有人嘲两部蛙。
西江月
程垓（宋代）

众绿初围夏荫，老红犹驻春妆。画帘燕子日偏长。静看新雏来往。

□□□□□□，□□□□□□。□□□□□□□。□□□□□□。
次韵洪尉
方岳（宋代）

孰使邦人士，不闻夷惠风。
带刀与佩犊，剸刃嘻笑中。
守虽老无能，此心与天通。
岂敢不自省，刈人以为功。
挂金索·破昏衢
佚名（宋代）

破昏衢。地雷震动山头雨。黄芽长、白雪飞舞。露洒琼浆，瑞草满园圃。玉蕊纷纷，金花绽吐。
袁易静春堂木芙蓉
杨弘道（元代）

少昊秉秋律，白藏振严威。凄其庶物肃，飒然群卉腓。

兹花性莫庶，于焉抱贞姿。纷披曲榭阴，布濩苍沼涯。

沚莲混名族，丛菊相因依。众芳固殊品，相时各有宜。

承露愈幽艳，被霜增华滋。虽微后凋操，讵先秋草萎。

临流谁为容，倚风犹自持。踟蹰玩芳态，为汝发幽辞。
豫章
邓林（宋代）

郡名犹是汉流传，宇宙江山复几年。
画阁倚空家十万，红妆斗几妓三千。
层城歌舞秋风牙，故国兴亡夕照边。
近岁浔阳成重镇，镇南乌幕锁苍烟。
【南吕】香罗带　四季题情
景元启（元代）

东君去意切，梨花似雪。春宵窗外劣，翻来覆去睡不着也。欲待梦他胡蝶，
诉我离别，则是睡不着也没话说。那更睡不着，把好梦成吴越。
纱厨谩自设，难禁暑热。凉亭水阁欢宴也，翻来覆去睡不着也。便有再世
陈抟，睡眼难合，则是睡不着也没话说。那更睡不着，把好梦成吴越。
砧声捣夜月，蟾光蛟洁。嫦娥照人情惨切，翻天覆去睡不着也。你有圆缺，
我有离别，则是睡不着也没话说。那更睡不着，把好梦成吴越。
朔风太凛冽，银河冻结。红炉暖阁欢宴也，翻来覆去睡不着也。便有锦帐重
重，绣被叠叠，则是睡不着也没话说。那更睡不着，把好梦成吴越。
由施秉泛舟抵镇远七首 其七
牛焘（清代）

一曲山溪半日程，离奇险怪画难成。文章信有江山助，谁似龙门具胜情。
独酌吟
魏野（宋代）

独酌独吟谁与共，天为知已月为朋。
水边醉卧无人见，席有烟莎枕有肱。
题冯五鸠中翰集卷
邓务忠（明代）

烟霞占绝迥尘棼，洞里书藏草色薰。隐并鹿门瞻紫气，光分藜阁付青云。

琅函日丽恩初被，瑶瑟春深兴不群。最是披怀欣令子，遥从岭外挹清芬。
凤凰台
戴复古（宋代）

登临舒老眼，吊古得凄凉。故国自龙虎，高台无凤凰。

浮云多改变，乔木见兴亡。往事浑休问，钟山又夕阳。
祁山人游武夷追送李氏阡即席赋赠 其三
叶春及（明代）

张公湖海士，载酒官道隅。冠盖何缤纷，蔼蔼皆文儒。

客行岂不遥，脱鞅还踟蹰。开尊藉芳草，门有双坟俱。

借问泉下人，富贵今何如。寄语幔亭君，扰扰不可居。
忆松为崇德叶银作
谢迁（明代）

乔松千尺比灵椿，不见音容梦想频。华表依稀归鹤唳，白云杳想护龙鳞。

惊心渐觉冰霜老，转眼俄惊节序新。最苦夜深风不定，慈乌声急倍伤神。
欲寄
彭汝砺（宋代）

欲寄予声无使还，平安始见一书间。偶从淝水经淮水，应对龟山忆蜀山。

浮世并知俱物役，利途曾复见人闲。每言庾信愁难解，果道安仁鬓已斑。
送五六弟赴四明仓官
刘克庄（宋代）

子去为仓氏，人应重客卿。
须怜舂簸苦，勿爱釜钟赢。
羊贵脾神厄，葠佳肺气平。
亲闱最关念，频寄雁传声。
二十六日下山观胜业寺禹柏偃卧地上分为九枝
项安世（宋代）

人言禹时柏，是否何必研。
要知是古物，少亦逾千年。
盘盘九龙是，脊尾何蜿蜒。
疏髯挟雷雨，瘦骨含风烟。
居然负世望，淡苦依老禅。
纷披苔藓中，偃息鱼鼓边。
不知忆万人，饥饿长呼天。
我欲笺上帝，六丁呼使前。
九龙分九州，各值所治田。
膏泽皆要足，阴晴无敢愆。
如此岂不善，天心应谓然。
寄题杭州通判胡学士官居诗四首 其四 月岩斋
文同（宋代）

月为太阴精，石亦月之类。月常寄孕于石中，事理如此何足异。

寄地始分判，日月各一物。既名物乃入形器，安有形器不消没。

况此日与月，晓夜东西走。珠流璧转无暂停，岂与寄地同长久。

其为劳苦世共知，惟是月有生死时。既然须常换新者，人但不见神所为。

日须寄上生，月必地中产。君不见虢州朱阳县之山谷间，才成未就知何限。

石有不才者，往往其卵毈。灵媪弃置不复惜，任人取去为珍玩。

佳者留之待寄取，藏满库楼千万许。彦瞻博物寄下称更无，定不以予之说为寱语。

予恐世人不知嵩丘岩洞中，中有八万二千修月户。

其人所食尽玉屑，昔有王生见之满襆提斤斧。应是当年灵鹫山，直自寄竺飞落西湖前。

其上有石妊月月已满，此人朅来就彼剜剔归上寄。

所以此石拆𠠦不复合，至今神胞所附之处其痕圆。

抛掷道傍凡几岁，风刷雨淋尘土秽。子平一见初动心，辇致东斋自摩洗。

更选他山相拥列，就中独尔一峰最奇绝。每至瑶魄流光下照时，玉柱横攲无少缺。

子平谓我同所嗜，万里书之特相寄。邀我为诗我岂能，窗前累日临空纸。

遥想岩前宝穴通，玉蟾从此去无踪。请君为我细书字于侧，名为月母峰。
过南泉隐君山居 其一
郭楷（清代）

暂脱尘机便似闲，寻君我得近青山。蹇驴攧过平桥晚，诗在秋林落照间。
昨夜
施枢（宋代）

昨夜阴风刮地鸣，乱敲窗纸梦魂惊。
壁寒剥落泥成片，屋老漂魂瓦作声。
野市霜明人迹险，官河水冷客舟横。
翻思带甲眠戈者，何幸吟身傍帝城。
鹧鸪天
元好问（金朝）

酒兴浓于琥珀浓。争教相望水西东。人家寒食清明后，天气轻烟细雨中。

花不尽，柳无穷。赏心难是此时同。阿连近日歌喉稳，唱得春窗烛影红。
永昼
刘敦元（清代）

肯将永昼等闲过，潇洒山房此啸歌。竹露分凉通短槛，槐云蘸绿上轻罗。

孤怀落落冰心映，尘世劳劳热客多。剩羡陂塘双白鹭，也知缓步向风荷。
八月十五日看潮五绝
苏轼（宋代）

定知玉兔十分圆，化作霜风九月寒。
寄语重门休上钥，夜潮流向月中看。

万人鼓噪慑吴侬，犹似浮江老阿童。
欲识潮头高几许？越山浑在浪花中。

江边身世两悠悠，久与沧波共白头。
造物亦知人易老，故叫江水向西流。

吴儿生长狎涛渊，冒利轻生不自怜。
东海若知明主意，应教斥卤变桑田。

江神河伯两醯鸡，海若东来气吐霓。
安得夫差水犀手，三千强弩射潮低。
金坛观
周弼（宋代）

金坛深僻观，钟磬人少闻。
山果猿偷堕，庭莎鹿卧分。
木高犹带雪，石冷不生云。
正爇黄连炷，相从拜老君。
扬州文汇阁四库全书残叶歌
毛澄（清代）

纯皇郅治深宫闲，羽陵蠹简高于山。飞仙卷幔帐殿启，衮衣步坐开天颜。

亲禦丹毫加点勘，漏箭将终月西暗。翻然藜火照人间，欲网珊瑚归铁缆。

荒林破冢夜有光，东璧射地寒生芒。大开虎观购遗佚，九州岳牧皆奔忙。

诸儒校纂目睛丧，直拓殿庭排缥缃。侍书内史跪进膳，玉觥满饫蒲萄浆。

序录初成屡召见，跽聆褒贬提宏纲。字字曾过圣人手，每逢子午生天香。

更怜禁禦人罕至，特贮行宫及山寺。此事古无今始闻，万手丛钞衍巾笥。

老龙借读亦解嘲，五更攫取乘风涛。苍崖很石爪痕裂，琅函半惹腥涎胶。

转眼邗沟烽火急，按籍徵名百亡十。金山楼阁烧成灰，西湖弃纸无人拾。

一编乍展先呜咽，段段银光布纹涩。摩挲想见乾隆日，《崇文总目》那能及。

墙隈短檠秋雨湿，空山回首飞云立。腐儒寒饿何能为，独抱残经草间泣。
舜泉
曾巩（宋代）

山麓旧耕迷故垄，井干余汲见飞泉。
清涵广陌能成雨，冷浸平湖别有天。
南狩一时成往事，重华千古似当年。
更应此水无休歇，余泽人间世世传。
关山月
周是修（明代）

今夜关山月，何人不苦情。秪宜明汉国，岂忿照边营。

云阵迷兵阵，风声乱鼓声。长安光满处，闺思更难平。
清风谣
范仲淹（宋代）

清风何处来，先此高高台。
兰丛国香起，桂枝天籁回。
飘飘度清汉，浮云安在哉。
万古郁结心，一旦为君开。
有客慰所思，临风久徘徊。
神若游华胥，身疑立天台。
极渴饮沆瀣，大暑执琼瑰。
旷如携松丘，腾上烟霞游。
熙如揖庄老，语人逍遥道。
朱弦鼓其薰，可以解吾民，
沧浪比其清，可以濯吾缨。
愿此阳春时，勿使飘暴生。
千灵无结愠，万卉不摧荣。
庶几宋玉赋，聊广楚王情。
次韵和罗著作风琴诗送毕长官
刘攽（宋代）

君不见长风翏翏起山林，大木怒呺喧万窍。是为天籁来无方，怒有知音全众妙。

洛阳琴工誇死桐，齐鲁诸儒颂清庙。刻商变羽不得骋，击手高张空改调。

岂如风琴得自然，但令雕虎长清啸。铿锵阐缓连昼夜，已断复续谁能料。

不论九奏金石谐，那辨五弦宫徵少。世间俚耳何足听，幸有杨荂嗑然笑。

高堂置酒月如霜，金盘照筵红蜡烧。渊明子贱皆有琴，两君叵惜清樽醮。
次韵叶秀实县治环翠亭
陈棣（宋代）

合缀严宸玉筍班，尚劳小试簿书间。
溟鲲未击三千里，天骥终书十二闲。
望气行看求利剑，知音当已识高山。
逼人富贵君宁免，未许山阴兴尽还。
白鹤词 其一
赵佶（宋代）

胎化灵禽唳九天，雪毛丹顶两相鲜。世人莫认归华表，来瑞升平亿万年。
赋山庵梅花
舒岳祥（宋代）

庭前梅花八九树，长为春风导先路。
他山消息未曾真，特与诗人映门户。
无情有性悟色空，将影和香作言语。
吴酥入酒斗轻萌，是雪是花并月咀。
折来烛下看横斜，素屏淡墨无声句。
送耒阳刘百川时为余领省檄而归就赴永庠教
陈泰（元代）

君辞蓬莱归几时，我住空山那得知。城南斗酒醉风雨，春透两得冰融髭。

长卿凌云我何有，万里功名新入手。著身天地即英雄，忠孝千年堪不朽。

君方欲识颜平原，我亦想像元次山。浯溪石刻照肝胆，劲气长在沧浪间。

驿亭梅花蘸溪水，明朝紫薇雨当止。梅边更说杜陵诗，青眼高歌望吾子。
舟中
李流谦（宋代）

贩盐贾客夜吹笛，卖菱女儿朝刺船。
沽酒得鱼能不醉，几钱堪买此江天。
婆罗门外
杨景（宋代）

帐云暮卷，漏声不到小帘栊。银汉夜洗晴空。皓月堂轩高挂，秋入广寒宫。正金波不动，桂影玲珑。佳人未逢。怅此夕、与谁同。对酒当歌，追念霜满愁红。南楼何处，愁人在、横笛一声中。凝望眼、立尽西风。
重阳日示舍弟（时在吴门）
赵嘏（唐代）

多少乡心入酒杯，野塘今日菊花开。新霜何处雁初下，

故国穷秋首正回。渐老向人空感激，一生驱马傍尘埃。

侯门无路提携尔，虚共扁舟万里来。
和黄鲁直游百花洲盘礴范文正公祠下以生存华屋处零落归山丘为韵赋十诗 其九
夏倪（宋代）

公归今几时，遗懿何斑斑。公议要难没，言波可怀山。
送僧归天宁万年禅院
钱惟演（宋代）

绝巘依沧海，疑君际紫氛。
岩扉晴落雪，宝地昼生云。
净馔芝房秀，深炉桂叶熏。
宰官游未得，空愧北山文。
骑吹曲辞九首 其七 凤林关
耶律铸（宋代）

祇须尽敌巡乌水，未可移屯过凤林。切索更虞蜂虿毒，恐还争纵虎狼心。
七月十四日雨後，毗陵郡圃荷桥上纳凉
杨万里（宋代）

荷叶迎风听，荷花过雨看。
移床桥上坐，堕我镜中寒。
寄人二首·其二
崔道融（唐代）

花上断续雨，江头来去风。
相思春欲尽，未遣酒尊空。
澹澹长江水，悠悠远客情。
落花相与恨，到地一无声。
初夏出游
陆游（宋代）

去去冲朝雾，行行弄夕霏。
移秧晴竭作，坐社醉扶归。
细草迷行径，残花点钓矶。
牸牛将犊过，雄雉挟雌飞。
野寺烟钟远，村墟绩火微。
诸孙殊可念，相唤候柴扉。
宫词
王仲修（宋代）

元夜笙歌满上都，九霄皓月舞蟾蜍。
烛龙穿仗来天际，万叠黄云复帝车。
济南杂兴
袁佑（清代）

山势平临近水亭，白鸥白鹭满沙汀。柳条待雨仍含冻，麦意违春未放青。

冀北九方能识马，济南一老自传经。夜来风起连城响，伏枕关心不可听。
诗品二十四则。委曲
司空图（唐代）

登彼太行，翠绕羊肠。杳霭流玉，悠悠花香。

力之于时，声之于羌。似往已回，如幽匪藏。

水理漩洑，鹏风翱翔。道不自器，与之圆方。
宿西山精舍
释文兆（宋代）

西山乘兴宿，静兴寂寥心。
一径松杉老，三更雨雪深。
草堂僧语息，云阁磬声沉。
未遂长栖此，双峰晓待寻。
观灯口号
姜夔（宋代）

游人总戴孟家蝉，争托星球万眼圆。
闹里传呼大官过，后车多少尽婵娟。
病中
黄庚（元代）

读易窗闲久，多时不点朱。
砚乾蟾渴水，箧破蠹侵书。
气味如僧淡。形容似鹤癯。
交游空满眼，谁念病相如。
汉宫词
左偃（唐代）

寒烛照清夜，笙歌隔藓墙。一从飞燕入，便不见君王。
己卯冬大寒有感
苏舜钦（宋代）

延川未撤警，夕烽照冰雪。穷边苦寒地，兵气相躔结。

主将初临戎，猛思风前发。朝笳吹馀哀，叠鼓暮不绝。

淹留未见敌，愁端密如发。予闻古烈士，自誓立壮节。

丸泥封函关，长缨系南越。本为朝廷羞，宁计身命活。

功名非与期，册书岂磨灭。然由在遇专，丑类易剪伐。

训士无他才，赏罚在果决。近闻边方奏，中覆多沈没。

罪者既稽诛，功者不见阅。虽使颇牧生，勇智当坐竭。

或云庙堂上，与彼势相戛。恐其立异勋，欻然自超拔。

不知百万师，寒刮肤革裂。关中闲诛敛，农产半匮竭。

我欲叫上帝，愿帝下明罚。早令黠虏亡，无为生民孽。
春旱弥月郡人取水邢山二月五日水入城而雨
苏辙（宋代）

春旱时闻孽火然，邢山龙老不安眠。
麦生三寸未覆垅，雨过一安初及泉。
深愧贫民饥欲死，可怜肉食坐称贤。
南斋遗老知尤幸，汤饼黄齑又一年。
小至院内对月简诸同宿
王维桢（明代）

海东满月上金规，风后寒光湛玉墀。
出槛新梅浑失影，当阶老鹤淡无姿。
宵深霜露侵偏剧，节变星河望欲移。
坐待严城楼观晓，拟看云物共登危。
再和仇粹夫 其一
李之仪（宋代）

曾寄冰绡十幅开，竹间红蕊燕衔来。黄筌已去风流尽，忽见诗翁笔下催。
定风波·感旧
苏轼（宋代）

莫怪鸳鸯绣带长，腰轻不胜舞衣裳。薄幸只贪游冶去，何处，垂杨系马恣轻狂。
花谢絮飞春又尽，堪恨。断弦尘管伴啼妆。不信归来但自看，怕见，为郎憔悴却羞郎。
苑中遇雪应制
刘宪（唐代）

龙骖晓入望春宫，正逢春雪舞东风。

花光并洒天文上，寒气行消御酒中。
过淞江忆郑虞任
项安世（宋代）

独上吴淞第四桥，忆随郑老驻兰桡。
白头发佛平生处，一盏寒泉赋大招。
浣溪沙 古浪道中
丁荣（清代）

匹马驼来万斛愁，萍踪远逐野云浮。新声听到古凉州。

迎面晚山含日冷，夹车新水带冰流。浓春风景似深秋。
登岳
纪迈宜（清代）

他山入犹坦，迤逦峰峦起。西岳独雄绝，登陟未半里。

奇峰堕我独，峭壁青冥倚。其态乃万变，屡折愈俶诡。

或红如砂莹，或绿如绮靡。或如鼎彝斑，或如樗蒲齿。

或如兽欲搏，或如翼斯企。或矗如危榭，或截如平垒。

或陷如刳凿，或突如角犄。或如海图坼，或如雁行比。

槎丫张巨吻，苍蔚秀悬藟。环抱迷向背，窅映漏曦晷。

侧身仅得过，飞湍怒啮趾。二十八潭悬，乱舞琼膏委。

镕银挂疋练，长虹饮涧底。神龙掉其尾，震撼势未止。

轰若车百辆，雷吼何时已。以兹蕴灵异，神瀵化为髓。

苍翠洞肌肤，融冶滴崖址。千仞青芙蓉，一气混茫里。

层巅虽未到，壮观斯为美。憩坐久惝恍，筇枝且徐理。
感事十诗上李侍郎
陈造（宋代）

客来自罗浮，遗我药如粟。
茹之三顿首，已觉颜如玉。
飞浮日月傍，夜访银河宿。
和气均人寰，坐使年谷熟。
春昼睡起偶书二首 其二
张嵲（宋代）

闭户长春草，日晏独高眠。起步绕广庭，爱此风景妍。

青山罗郭外，白日当中天。坐见柳意浓，亦知花向残。

鸡鸣水外村，人耕原上田。玩物意方适，居閒情转延。

忽悟是作客，骤使心悁然。
远上寒山诗意图为汪镒题
程敏政（明代）

偶尔拈来语更工，景随天出爱唐风。白云红叶寒山句，早被人传入画中。
县圃栀子花三重生简潘君
陈宓（宋代）

疏花早不奈香何，三叠琼葩底用多。
最是动人情意处，黄梅已老未逢荷。
戏綵堂 其一
邹浩（宋代）

归田日月有光辉，相与承颜家正肥。萱草丛高明户牖，棣华枝盛照庭闱。

年年岁岁欢常在，子子孙孙志弗违。从此乡评知品目，风流不愧老莱衣。
南中送北使二首 其一
张说（唐代）

传闻合浦叶，曾向洛阳飞。何日南风至，还随北使归。

红颜渡岭歇，白首对秋衰。高歌何由见，层堂不可违。

谁怜炎海曲，泪尽血沾衣。
金陵怀古
梅尧臣（宋代）

秦莫恃栈阁，吴莫恃壍江。
不能恃以德，二国竟亦降。
迩来屡兴恃，由险轻万邦。
谁知荒凉城，空存如刳腔。
我今经其下，吊古语愧哤。
嗟哉石头潮，助怒常舂撞。
东园醉望暮山
杨万里（宋代）

我住北山下，南山横我前。
北山似怀抱，南山如髻鬟。
怀抱冬独暖，髻鬟春最鲜。
松鬈沐初净，山蘤插更妍。
我来犹斜阳，我望忽夕烟。
一望便应去，不合久凭栏。
山意本日惜，如何许人看。
急将白锦障，小隔青鬓颜。
近翠成远淡，缥渺天外仙。
谁知绝奇处，政在有无间。
顷刻万恣熊，可玩不可传。
铜雀妓
顾非熊（唐代）

鸦散陵树晓，筵开繐帐空。婵娟宠休妒，歌舞怨来同。

往事与尘化，新愁生曲终。回轩叶正落，寂寞听秋风。
章献明肃皇太后恭谢太庙
佚名（隋代）

九奏允谐，皇灵来暨。
箅物芬声，昭过精意。
升降有德，群臣序位。
享于克诚，万福攸至。
正月十一日朝回即事
虞集（宋代）

宫树春阴合，霓旌拂曙来。天光临阁道，云气转蓬莱。

昼漏沈沈临，晨尊滟滟杯。香霏帘底雾，乐殷殿前雷。

祥瑞仪曹奏，珍淳尚食催。舞庭分鹭序，效献过龙媒。

融雪微生草，轻风不动埃。老人南极至，王母上方回。

玉色何多喜，金华得重陪。裁诗贺新雨，西阁待门开。
送春次和胡豹生
欧璞持（明代）

寒煖春风曾已转，朝昏春梦若为寻。草萦有伴游堤屐，雨润无为挂壁琴。

飘尽花心存别恨，留将莺语急知音。便从永日朱明令，逸老长依绿树阴。
送张文昌帅豫章二首
陈造（宋代）

谈间宾客重宣州，到后儿童敬细侯。
薤本击缰休领揽，棠阴问俗见风流。
湖连市屋疑丰乐，江绕城闉似石头。
鸥鹭要盟公莫信，江湖只许半年留。
送萧之刚
牟巘五（宋代）

旬宣幕府得君重，直到千峰尽处回。
闻道棠阴春更绿，不妨依旧入东来。
黄州二首
孔武仲（宋代）

客路深秋一转蓬，淮天牢落此将穷。
城开云水苍茫处，人在茅篁掩映中。
对岸武昌风月近，千年赤壁是非空。
悠悠陈迹慵开口，谩把筠竿伴钓翁。
子先宗友试兰省送以小诗
李昴英（宋代）

毫端五色织成章，皎皎清标月照梁。
再战文场推定霸，一经书照首尊王。
鞭扬瘐岭梅花早，梯上寒宫桂籍香。
师道自居吾岂敢，所期竹帛远流行。
八声甘州
周济川（宋代）

有乾坤、清气入诗脾，随龙散神仙。蘸西湖和墨，长空为纸，几度诗圆。消得宫妃捧砚，夜烛照金莲。试问隔屏坐，谁后谁先。

长是花香柳色，更风清月白，天入吟笺。自霞觞误覆，谪下玉皇边。笑随归、山中随隐，且醉拚、斗酒写新篇。天应笑，呼来时后，记上襟船。
燕山秋望三首 其三
潘伯脩（元代）

北落师门霄汉间，阴云粉沸夜漫山。水声乱趁龙门道，月色斜漫碣石湾。

剑卧古台星郁郁，笳凝幽草露斑斑。千秋万岁沧浪面，长照君王入近关。
过建阳二首
刘克庄（宋代）

溪上重来两鬓丝，岂知拙政久犹思。
旄倪欲见叶公面，香火共犹朱邑祠。
争劝令君持酒盏，不容老子闭车帷。
谁言俗薄今非古，我与斯民各秉彝。
戏用题元上人此君轩诗韵奉答周彦起予之作病
黄庭坚（宋代）

此道沈霾多历年，喜君占斗斸龙泉。
我学渊明贫至骨，君岂有龙师无弦。
潇洒侯王非爵命，道人胸中有水镜。
霜钟堂下明月前，枝枝雪压如悬磬。
敝帚不扫舍人门，如愿不谒青洪君。
来听道人写风竹，手弄霜钟看白云。
平生窃闻公子旧，今日谁举贾生秀。
未知束帛何当来，但有一筇相倚瘦。
欲截老龙吟夜月，无人处为江山说。
中郎解赏柯亭椽，玉局归时君为传。
水龙吟·题文信国公遗像及手劄墨迹
魏元戴（清代）

退然巾服儒生，忠肝铁石坚如许。经天行地，日星河岳，鼎焉终古。

片羽吉光，淋漓喷薄，行间认取。恐宣和德祐，兴亡过眼，更无物，供残蠹。

几许时穷节苦。剩天南、黄冠憔悴。萧条异代，精神相接，泪弹如雨。

慷慨仪型，殷勤护惜，千秋快睹。料三年忍死，伤心最是，国亡无补。
游琅琊山
欧阳修（宋代）

南山一尺雪，雪尽山苍然。
涧谷深自暖，梅花应已繁。
使君厌骑从，车马留山前。
行歌招野叟，共步青林间。
长松得高荫，盘石堪醉眠。
止乐听山鸟，携琴写幽泉。
爱之欲忘返，但苦世俗牵。
归时始觉远，明月高峰巅。
予自乙丑冬如临安赴补逮今凡五往矣是行也痛慈亲之不见伤幼儿之蚤死登途泫然因成是诗
王十朋（宋代）

八岁五行役，兹行最感伤。思亲啼血泪，忆子断刚肠。

游远有遗恨，钟情难遽忘。离家两夜梦，长绕白岩旁。
送刘文潜如吴下
晁公溯（宋代）

已聚粮三月，聊为客数旬。
吾难留逸驾，此去立通津。
圣主坐中具，嘉谋思上陈。
请言尧舜道，第一在安民。
次韵景文雪中见寄
王安国（宋代）

未能谈笑破愁城，犹幸都无俗事撄。载酒何人过扬子，评诗今日得钟嵘。

杜门落漠尘埃隔，扫径侵寻霰雪生。谁向梁园能授简，看君文格出天成。
惜分飞·泪湿阑干花著露
毛滂（宋代）

泪湿阑干花著露，愁到眉峰碧聚。此恨平分取，更无言语空相觑。
断雨残云无意绪，寂寞朝朝暮暮。今夜山深处，断魂分付潮回去。
征妇词
刘祁（元代）

青灯荧荧照空壁，绮窗月上莎鸡泣。良人塞上远从军，独妾深鸡长太息。

忆初痴小嫁君时，谓君不晚拥旌麾。如何十载尚舆隶，东屯西戍长奔驰。

秋风戎马临关路，千里持矛关上去。公家事急将令严，儿女私情那得顾。

恨妾不为金鞴靫，在君腰下随风埃。恨妾不为龙泉剑，在君手内飞光燄。

慕君不得逐君行，翠袖斑斓空血染。君不见重瞳凤驾游九疑，苍梧望断犹不归。

况今沙场征战地，千人同去几人回。君回不回俱未见，妾心如石那可转。
双鹤吟寄友人
马臻（元代）

依依两白鹤，岁久住青田。一鹤垂两翅，饮啄沙汀烟。

一鹤展长翮，冥冥自冲天。思之不可见，独立秋风前。

有时月夜群动息，孤唳一声山水碧。凝眸侧颈复徘徊，影落空林风露湿。

故人独抱经济才，渊珠炯炯光难埋。江南地暖梅花开，折花待君君不来。

梅花岁岁开又落，空向梅边咏双鹤。
幽趣十二首 其三
郑刚中（宋代）

幽趣无人会，须还我独亲。开书风为揭，得睡懒相因。

雨后竹色净，月中梅意真。北山小园景，莫怨未归人。
韶阳
孙承恩（明代）

淩江一超忽，日觉眼界新。莽苍村落稀，青山多白云。

行行过韶阳，蛮语渐不真。衣服中土异，竹帻革可纫。

暄然秋冬交，气候如深春。人行青霭中，鸟啼榕树阴。

韶乐久不作，凤鸟亦不闻。吊古空踌蹰，前山已斜曛。
林氏著荐亭
洪咨夔（宋代）

有铭於鼎未为著，无忝所生方是存。
篠下若人元不死，春风吹雨着寒根。
寿虞丞相 其十
员兴宗（宋代）

冠裳初集大明宫，祗倚堂堂庙柱雄。门外问年惊潞国，阵前克敌记莱公。

肯穿豹尾趋南极，群向螭头拜下风。转物工夫浑不动，折冲端在笑谈中。
寄漳川隐士
寇准（宋代）

志高长说耻凫趋，岁晏园林恋隐居。
陋巷自甘栖短褐，侯门终隐曳长裾。
夜吟雪屋冥搜句，春结烟蓑老钓渔。
为我红尘偶为吏，近来还寄绝交书。
南柯子
冯兰贞（清代）

春尽犹寒在，愁多梦不成。月华如练上帘旌。为爱一窗花影、故吹灯。

滩响风初息，更残漏未停。却怜杜宇唤声声。无奈天涯谁肯、觅归程。
至正元年复科举取士制承中书檄以八月十九日至上京即国子监为试院考试乡贡进士纪事
周伯琦（元代）

上国兴王地，神州避暑宫。规模三代廓，声教万方隆。

至正儒科复，留司造士充。周南麟趾厚，冀北马群空。

积雪寒无夜，清秋月正中。毡闱环璧水，彩笔扇祥风。

殿陈宁韬剑，先登不待弓。豹斑开晓雾，雉羽烂晴虹。

障候瞻邹鲁，都人想镐丰。帘分堂上下，区列院西东。

副楮行鸦蚁，缄名画鸟虫。厉防周四署，涂抹眩双瞳。

理到无优劣，辞修有拙工。神明终日鉴，造化四时公。

雠校稽鱼豕，诠题辨鴳鸿。固知骰系博，敢以聩为聪。

天净文星丽，寒收士气丛。薹莱浮渭洛，杞梓出恒嵩。

偕计先章甫，前驱轶小戎。有人争睹凤，何处兆非熊。

合志官联乐，连床语笑同。兽炉围炭炽，鱼烛缀花红。

雕豆羞肴炙，金卮奉酪酮。环庐帷毳罽，侍史服貂鼨。

扃鐍虔朝暮，阍兵慎始终。更移壶滴沥，衙报鼓笼铜。

事忆欧苏远，词怀贾董雄。驿程心历历，雅奏日沨沨。

圣统乾坤久，人文日月崇。滦河天上出，银汉定相通。
秋月悬清辉
蒋防（唐代）

秋月沿霄汉，亭亭委素辉。山明桂花发，池满夜珠归。

入牖人偏揽，临枝鹊正飞。影连平野净，轮度晓云微。

晶晃浮轻露，裴回映薄帷。此时千里道，延望独依依。
送强彦栗之京都
陆仁（元代）

春水满南国，悠然生远愁。褰裳采芳荑，薄暮送行舟。

神都丽燕采，景气若瀛洲。星连绛阙动，云承翠叶浮。

鴐鹅飞海子，杨柳荫宫沟。寄言幕府掾，览赏日夷犹。
童丱须知 叔妹篇
史浩（宋代）

妇欲事舅姑，先当和叔妹。叔妹不我和，舅姑生怨憝。

伯叔贵依义，崇恩胡可废。晨昏同问安，致敬敛身退。

语笑不妄发，正色绝冶态。夜行必以烛，相遇毋盼睐。

女妹贵亲昵，唯当尽恩爱。椸枷混衣裳，妆奁同粉黛。

威仪俾娴习，纫缝勤教诲。其间有过差，识性须忍耐。

伯叔各生子，嬉戏鱼同队。切勿分彼己，爱犹我儿辈。

姊妹或归宁，亲戚无阻碍。童稚既抚存，仆妾亦下逮。

彼于父母前，岂不知欣戴。遂使高堂言，吾子得贤配。

推此厚族党，睦姻居外内。心期在阴德，施惠每韬晦。

丧葬乏资财，男女未婚对。称家之有无，彼必怀感佩。

岁时馈壶浆，燕享盍簪玳。贫富与贵贱，待之宜一槩。

猗欤行此行，妇德无瑕颣。万口并一谈，可贻彤管载。
同德麟仲宝过谢公定酌酒赏菊以悲哉秋之为气
李廌（宋代）

青松多陈根，女桑漫柔枝。
虚心任寒暑，宁与铁炭期。
旨酒有妙致，青山多令姿。
醉游卧丘壑，於予复何为。
新年田家
陈宪章（明代）

古田同井今同村，同坐杯盘到子孙。
合是田家爱元日，白头拄杖拜人门。
和苏内翰赵伯坚大卿清池诗
李复（宋代）

清池有华光，深夜闇不发。
繁星虽灿烂，含光待明月。
荧荧孤萤飞，来助明月辉。
明月出东屋，萤向故林归。
冬夜同岳尔律泛湖限断字
范景文（明代）

桃花漾春流，深夏荷风散。湖光得致时，荫映开新烂。

雪后柳情得，云冻梅意慢。冷月彻寒林，烟景去其半。

何事山阴行，秋冬发深叹。凄淡正自佳，幽意具一段。

暝岚荡冰纹，色态巧互换。比之挹浓华，又作别种观。

试向餐薇子，细与閒判断。
贳酒
刘敞（宋代）

小径入村坞，风帘拂暮霞。桃源还可宿，樽酒亦容赊。

举眼青山秀，随松白露斜。寻常出郊少，未醉莫还家。
与林大夫谢灵寿杖
朱翌（宋代）

万木山中美木成，古今灵寿得嘉名。
龙鳞未到他年化，蜗角先从每节生。
禅拟问来须便打，醉思吟后不妨行。
使郡有惠怜衰薾，欲报惭非藻思清。
题僧壁（一本有和韦蟾三字）
段成式（唐代）

有僧支颊撚眉毫，起就夕阳磨剃刀。

到此既知闲最乐，俗心何啻九牛毛。
索居喜诸子见过
黄渊耀（明代）

朝旭敛烟华，庭阶独行迹。春鸟遗好音，冰苔见古色。

读书觏曩遗，或语或复默。时节往朋旧，提携散愁疾。

芝兰各自芳，终恐弃遐僻。
余自入山距出山五十五日竹屋青灯山阴杖屦忘其痴不了事矣随所赋录之得二十首
徐瑞（宋代）

石浪啮我足，山雨湿我衣。冥行果为谁，笑抚桄榔枝。
句
晃逈（宋代）

桥过涿水心先喜，路入雄州眼更明。
杨花
洪咨夔（宋代）

旧雨人无半迹来，惺惺独坐眼慵开。
却嫌飞絮犹多事，点破门前一径苔。
莲峰前轩
司空图（唐代）

人间上寿若能添，只向人间也不嫌。

看著四邻花竞发，高楼从此莫垂帘。
送张仲仪四首
邢侗（明代）

争传主第牡丹开，十二街中喧若雷。
怪尔洒蹄骝马汗，与谁同去看花来。
送李好谦县尉
葛绍体（宋代）

闻得官期寄短歌，官期犹有一年赊。
如今东越都夸道，花烛重新吏报衙。
游石桥
成大亨（宋代）

昙花亭下卧晴虹，两瀑交流雪喷洪。已许银灯观浚壑，未瞻秋月印长空。

龙盘修榜千峰霁，金吼霜钟半夜风。念我宿根惟德本，为除冥障与心通。
柳梢青 潘玉泉扇湖访秋图
姚燮（清代）

金碧湖天。夕阳无尽，俊侣当年。藕叶冰纨，柳技玉笛，菱角银鞯。

画楼凉月娟娟。记人影、鸥边鹭边。赵北青旂，江南红舫，一样秋烟。
归州留别傅君
寇准（宋代）

杨柳如丝拂画桥，此中留语欲魂销。
还愁别后巴东馆，独听空江半夜潮。
次韵酬江如晦
王洋（宋代）

命数奇穷谁与伍，陋巷甘同一命楼。
怕寒长苦地多风，厌滞每遭星好雨。
命在天公难自由，若知安命当无忧。
三斟长得供卯醉，米监不辨俱悠悠。
去年约子招佳客，贫不关心真达伯。
共贪静适且过从，追恨穷途昔睽隔。
二月黄鹂初好音，槐阴柳幄青罗衿。
杖头挂钱只买酒，与子作间时登临。
此乡秀野多水石，莫道云游不如昔。
松柏相望泉下人，试数几人能满百。
生前一饱得一眼，得失尘缘俱偶然。
长年无事频相见，此自前贤今古传。
题俞{扌堇}画八景
曹勋（宋代）

秋涛初过静鱼龙，海纳斜阳万顷红。
待向焦山留夕月，一帆犹记挂西风。
送楼烦李别驾
许浑（唐代）

琴清诗思劳，更欲学龙韬。王粲暂停笔，吕虔初佩刀。

夜吟关月静，秋望塞云高。去去从军乐，雕飞代马豪。
点绛唇·燕子依依
佚名（宋代）

燕子依依，晓来总为谁归去。淡云生处。已觉宾鸿度。浅笑深颦，便面机中素。乘鸾女。琐窗琼宇。会有明年暑。
黄菊
张耒（宋代）

黄菊出荒岁，扬扬颜色好。
芙蓉不能霜，败裂不自保。
君子与小人，于此见其操。
最怜所种蔬，根叶依畦老。
朝晡充盘餐，滋味不枯槁。
鸡鸣邻里静，老子起常早。
呼童速沽酒，无使尊中燥。
至金乡先寄田直孺
刘挚（宋代）

京雒尘埃各未湔，古城潇洒向秋天。今朝屈指终三伏，此地衔杯已六年。

老喜交朋频把臂，拙无材力可求田。君当记得鲈鱼约，何日相从上钓船。
峡江道中暮色
陆深（明代）

晓山南国丽，中月复冬深。轻露还蒸麓，幽花尚满林。

北风千叠浪，西崦半帆阴。何似湘江路，常悬魏阙心。
送汤舍人之陈州
徐铉（宋代）

尼父恓惶地，离情向此偏。
家贫聊复尔，道在肯徒然。
诗景明松雪，乡山隔水烟。
三年须赴召，莫恋瓮头眠。
游长宁公主流杯池二十五首
上官婉儿（唐代）

逐仙赏，展幽情。
逾昆阆，迈蓬瀛。
游鲁馆，陟秦台。
污山壁，愧琼瑰。
檀栾竹影，飙䫻松声。
不烦歌吹，自足娱情。
仰循茅宇，俯眄乔枝。
烟霞问讯，风月相知。
枝条郁郁，文质彬彬。
山林作伴，松桂为邻。
清波汹涌，碧树冥蒙。
莫怪留步，因攀桂丛。
莫论圆峤，休说方壶。
何如鲁馆，即是仙都。
玉环腾远创，金埒荷殊荣。
弗玩珠玑饰，仍留仁智情。
凿山便作室，凭树即为楹。
公输与班尔，从此遂韬声。
登山一长望，正遇九春初。
结驷填街术，闾阎满邑居。
斗雪梅先吐，惊风柳未舒。
直愁斜日落，不畏酒尊虚。
霁晓气清和，披襟赏薜萝。
玳瑁凝春色，琉璃漾水波。
跂石聊长啸，攀松乍短歌。
除非物外者，谁就此经过。
暂尔游山第，淹留惜未归。
霞窗明月满，涧户白云飞。
书引藤为架，人将薜作衣。
此真攀玩所，临睨赏光辉。
放旷出烟云，萧条自不群。
漱流清意府，隐几避嚣氛。
石画妆苔色，风梭织水文。
山室何为贵，唯馀兰桂熏。
策杖临霞岫，危步下霜蹊。
志逐深山静，途随曲涧迷。
渐觉心神逸，俄看云雾低。
莫怪人题树，只为赏幽栖。
攀藤招逸客，偃桂协幽情。
水中看树影，风里听松声。
携琴侍叔夜，负局访安期。
不应题石壁，为记赏山时。
泉石多仙趣，岩壑写奇形。
欲知堪悦耳，唯听水泠泠。
岩壑恣登临，莹目复怡心。
风篁类长笛，流水当鸣琴。
懒步天台路，惟登地肺山。
幽岩仙桂满，今日恣情攀。
暂游仁智所，萧然松桂情。
寄言栖遁客，勿复访蓬瀛。
瀑溜晴疑雨，丛篁昼似昏。
山中真可玩，暂请报王孙。
傍池聊试笔，倚石旋题诗。
豫弹山水调，终拟从钟期。
横铺豹皮褥，侧带鹿胎巾。
借问何为者，山中有逸人。
沁水田园先自多，齐城楼观更无过。
倩语张骞莫辛苦，人今从此识天河。
参差碧岫耸莲花，潺湲绿水莹金沙。
何须远访三山路，人今已到九仙家。
凭高瞰险足怡心，菌阁桃源不暇寻。
馀雪依林成玉树，残霙点岫即瑶岑。
和章父兄春归韵
徐侨（宋代）

元化浑沦迹已希，不缘风雨翳明辉。
静中会得生生意，满眼春光未始归。
题花子赠渭州陈判官
王建（唐代）

腻如云母轻如粉，艳胜香黄薄胜蝉。点绿斜蒿新叶嫩，

添红石竹晚花鲜。鸳鸯比翼人初帖，蛱蝶重飞样未传。

况复萧郎有情思，可怜春日镜台前。
飞云亭
朱景玄（唐代）

上结孤圆顶，飞轩出泰清。有时迷处所，梁栋晓云生。
乙卯秋奉送王周士龙阁自贬所归鼎州太夫人侍下
张元干（宋代）

语离三秋风，念子万里客。我独忧患馀，几为死生隔。

相逢忽眼明，照影俱头白。兰若清夜长，连床话畴昔。

如何功名心，一旦乃冰释。卖药真徉狂，穿云忘迁谪。

不然蔬笋肠，宁无瘴烟色。良由火枣成，内景充尺宅。

下视陋九州，槐安等称国。绝怜蛮触争，亦复弄兵革。

乱来更多事，老去觉世窄。归欤桃花源，斑衣作儿剧。

此乐人所稀，今我那能得。他时南山南，寄书北山北。
皇后阁端午贴子词五首 其五
真德秀（宋代）

才过端辰又诞辰，天家风物镇长新。六宫竞献长生缕，一缕应期一万春。
黄梅花
何彦升（清代）

君不见东风初动梅龙活，一枝素蕊动寒发。藐姑仙子谪人间，明月销魂冰鍊骨。

又不见珠英绿萼满庭隅，美人一笑芳颜舒。尘寰富贵留红线，金谷繁华送绿珠。

风姨妒煞倾城色，罗浮一梦无消息。何似檀心磬口花，久伴山中林下客。

赤蜡融成万点黄，清姿冷淡卸华妆。丛菊开残三径晚，木犀落后一庭香。

晚节偏容强项令，奇葩耐久枯枝劲。夕阳烘透暮鸦栖，残雪冻馀孤鹤病。

群芳合让此花魁，天寒早对绮窗开。笑他万紫千红艳，齐向东皇乞蝶媒。
嵊邑周干办挽诗
苏籀（宋代）

嶷然衷塞懿，挟操亦人难。
唱第芝庭瑞，背城逋寇残。
倾殚副王命，畴曩入赀官。
遗事乡评著，嘉言邑里宽。
移汉阳
邹浩（宋代）

汉阴丈人浑沌修，汉阳居士逍遥游。中分汉水共天地，能别此心惟白鸥。
和陈无逸木犀
牟巘五（宋代）

秋旻金气正高张，并作西风一夜凉。
何处杯中无白堕，如今扇底有黄香。
自惭老卉如犀秃，却笑春花为蝶狂。
胜赏清吟两奇绝，吴山横过即仙乡。
送窦佥判同年
文同（宋代）

冰霜满清汉，此地送君归。
天涯作远别，怀抱殊依依。
短亭临灙作，杨柳长条稀。
道傍有寒梅，幽香扑人衣。
折以持赠君，爱之含春晖。
酒罢不可留，晚鸿随马飞。
菩萨蛮（游水月寺）
汤思退（宋代）

画船横绝湖波练。更上雕鞍穷翠巘。霜橘半垂黄。征衣尽日香。

钟声云外听。金界青松映。何处是华山。峰峦杳霭间。
集李绝句十八首 其十三 过柳青村
程敏政（明代）

不知园圃是谁家，开尽无名草木花。今日倚阑添懊恼，人言落日是天涯。
读杜子美诗
韩维（宋代）

寒灯熠熠宵漏长，颠倒图史形劳伤。
取观杜诗尽累纸，坐觉神气来洋洋。
高言大义经比重，往往变化安能常。
壮哉起我不暇寐，满座叹息喧中堂。
唐之诗人以百数，罗列众制何煌煌。
太阳重光烛万物，星宿安得舒其芒。
读之踊跃精胆张，径欲追摄忘愚狂。
徘徊揽笔不得下，元气混浩神无方。
禅人写真求赞
释正觉（宋代）

胡床寒，坐卓卓，只个虚空唱兮万象和。
道契环中有智游，言满天下无口过。
久雨五首
刘克庄（宋代）

久断过从客，尤妨刈获夫。
羲和应烂醉，晨起失金乌。
重阳后秋感
方回（元代）

盛夏关防少，深秋证候知。
脂寒饶涕唾，肤善困疮痍。
故国山千叠，重阳菊一枝。
醉乡差可可，归路尚迟迟。
长安书事寄薛戴
李端（唐代）

朔雁去成行，哀蝉响如昨。时芳一憔悴，暮序何萧索。

笑语且无聊，逢迎多约略。三山不可见，百岁空挥霍。

故事尽为愁，新知无复乐。夫君又离别，而我加寂寞。

惠远纵相寻，陶潜只独酌。主人恩则厚，客子才自薄。

委曲见提携，因循成蹇剥。论边书未上，招隐诗还作。

贵者已朝餐，岂能敦宿诺。飞禽虽失树，流水长思壑。

千里寄琼枝，梦寐青山郭。
赠赵抱一
张方平（宋代）

石门路已绝尘寰，紫柏高深不可攀。野色苍茫连远水，暮云惨澹裹寒山。

琴棋有徇皆为役，松竹无情且共閒。卉醴一杯时自酿，陶然亦可发朱颜。
秋夜辰溪舟次对月怀万思节宪长
胡直（明代）

沿洄行未定，明月满孤航。轮亚双峰正，光涵一水凉。

遥知吴地共，其奈楚山长。寂寞沅江芷，因谁发故芳。
寄潘阆处士
王禹偁（宋代）

烂醉狂歌出上都，禾风时节忆鲈鱼。
江城卖药长将鹤，古寺看碑不下驴。
一片野心云出岫，几茎吟发雪侵梳。
算应冷笑文场客，岁岁求人荐子虚。
梦锡同游贺园题诗云谁知清淡者冬月亦登临
孔平仲（宋代）

寒景峥嵘岁已深，谁知清淡亦登临。雨吹废馆苔添晕，霜落空城树减阴。

向晓旋留题叶句，隔年先有探花心。相期红药浓开日，一醉东风费万金。
华之高寿鲁斋先生七十
金履祥（宋代）

穆穆王子，毋靳尔猷。
以永斯文，邦家之休。
红梅花
高氏（宋代）

带雪匆匆别楚云，天寒依约见湘君。
只疑不合瑶池去，引得春风八九分。
城上怨
唐庚（宋代）

雨似悬河风似箭，风号雨驰寒刮面。何处巡城老健儿，城上讴吟自哀怨。

不知底事偏苦伤，声高声低哀思长。戍边役重畏酷法，去国年多思故乡。

城上歌时夜方半，正是孤斋醉魂断。和风和雨两三声，推枕投衾坐长叹。

传闻边警动熙河，战士连年不解戈。今夜风号雨驰处，城上哀怨知几何。
临江仙·称觞喜对二阳临
佚名（宋代）

称觞喜对二阳临。况当弦月上，一醉祝千春。
多清舞
史浩（宋代）

天门阙锁烟萝。琼室瑶台瑞气多。欲识仙凡光景异，欢谣须听多平歌。

花心念：伏以兽炉缥缈喷祥烟，玳席荧煌开邃幄。谛视人间之景物，何殊洞府之风光。恭惟衮绣主人，簪缨贵客。或碧瞳漆发，或绿鬓童颜。雄辩风生，英姿玉立。曾向蕊宫贝阙，为逍遥游：俱膺丹篆玉书，作神仙伴。故今此会，式契前踪。但儿等偶到尘寰，欣逢雅宴；欲陈末艺，上助清欢。未敢自专，伏候处分。竹竿问，念：既有清歌妙舞，何不献呈。

花心答，念：旧乐何在。

竹竿子问，念：一部俨然。

花心答，念：再韵前来。

念了，后行吹多清，众舞讫，众唱：

武陵自古神仙府。有渔人迷路。洞户迸寒泉，泛桃花容与。

寻花迤逦见灵光，舍扁舟、飘然入去。注目渺红霞，有人家无数。

唱了，后行吹多清歌，众舞，舞讫，花心唱：

须臾却有人相顾。把肴浆来聚。礼数既雍容，更衣冠淳古。

渔人方问此何乡，众颦眉、皆能深诉。元是避嬴秦，共携家来住。

唱了，后行吹多清歌，众舞，换坐，当花心一人唱：

当时脱得长城苦。但熙熙朝暮。上帝锡长生，任跳丸乌兔。

种桃千万已成阴，望家乡、杳然何处。从此与凡人，隔云霄烟雨。

唱了，后行吹多清歌，众舞，换坐，当花心一人唱：

渔舟之子来何所。尽相猜相语。夜宿玉堂空，见火轮飞舞。

凡心有虑尚依然，复归指、维舟沙浦。回首已茫茫，叹愚迷不悟。

唱了，后行吹多清歌，众舞，换坐，当花心一人唱：

我今来访烟霞侣。沸华堂箫鼓。疑是奏钧天，宴瑶池金母。

却将桃种散阶除，俾华实、须看三度。方记古人言，信有缘相遇。

唱了，后行吹多清歌，众舞，换坐，当花心一人唱：

云軿羽巾宪仙风举。指丹霄烟雾。行作玉京朝，趁两班鹓鹭。

玲珑环佩拥霓裳，却自有、箫韶随步。含笑嘱芳筵，后会须来赴。

唱了，后行吹多清歌，众舞，舞讫，竹竿子念：欣听嘉音，备详仙迹。固知玉步，欲返云程。宜少驻于香车，伫再闻于雅咏。

念了，花心念：但儿等暂离仙岛，来止洞天。属当嘉节之临，行有清都之觐。芝华羽葆，已杂B241于青冥；玉女仙童，正逢迎于黄道。既承嘉命，聊具新篇。

篇曰：仙家日月如天远，人世光阴若电飞。绝唱已闻惊列坐，他年同步多清归。

念了，众唱破子：

游尘世、到仙乡。喜君王。跻治虞唐。文德格遐荒。四裔尽来王。干戈偃息岁丰穰。三万里农桑。归去告穹苍。锡圣寿无疆。

唱了，后行吹步虚子，四人舞上，劝心酒，花心复劝。劝讫，众舞列作一字行。竹竿子念遣队：仙音缥缈，丽句清新。既归美于皇家，复激昂于坐客。桃源归路，鹤驭迎风。抃手阶前，相将好去。

念了，后行吹步虚子，出场。
赠薛播州诗 其八
杨素（隋代）

滔滔彼江汉，实为南国纪。作牧求明德，若人应斯美。

高卧未褰帷，飞声已千里。还望白云天，日暮秋风起。

岘山君傥游，泪落应无已。
春日词五首
欧阳修（宋代）

红雾初开上晓霞，共惊风色变年华。
香车遥认春雷变，庭雪先开玉树花。
思还人四方四首
释文珦（宋代）

念郎南行在桂林，蛮风瘴雨众毒侵。
到家团栾第一乐，原郎早归无久淫。